ΑΠΟΦΑΣΗ ΤΗΣ ΕΠΙΤΡΟΠΗΣ

της 14ης Ιουνίου 1999

για την περάτωση των διαδικασιών αντιντάμπινγκ και αντεπιδοτήσεων όσον αφορά τις εισαγωγές πολυεστερικών ελαστικοποιημένων νημάτων από συνεχείς ίνες και ελαστικοποιημένων νημάτων από πολυεστέρες, καταγωγής Ινδίας και Δημοκρατίας της Κορέας

[κοινοποιηθείσα υπό τον αριθμό Ε(1999) 1539]

(1999/397/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε τελευταία από τον κανονισμό (ΕΚ) αριθ. 905/98(2), και ιδίως το άρθρο 9,

τον κανονισμό (ΕΚ) αριθ. 2026/97 του Συμβουλίου, της 6ης Οκτωβρίου 1997, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας(3), και ιδίως το άρθρο 14,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΔΙΑΔΙΚΑΣΙΑ

(1) Στις 7 Ιουλίου 1998, η Επιτροπή έλαβε δύο καταγγελίες σύμφωνα με τις οποίες οι εισαγωγές στην Κοινότητα πολυεστερικών ελαστικοποιημένων νημάτων από συνεχείς ίνες καταγωγής Ινδίας και Δημοκρατίας της Κορέας αποτελούσαν αντικείμενο ζημιογόνου ντάμπινγκ και επιδοτήσεων.

(2) Αμφότερες οι καταγγελίες υποβλήθηκαν από την CIRFS (International Committee of Rayon and Synthetic Fibres), για λογαριασμό των κοινοτικών παραγωγών που αντιπροσωπεύουν το μεγαλύτερο μέρος της συνολικής κοινοτικής παραγωγής πολυεστερικών ελαστικοποιημένων νημάτων από συνεχείς ίνες, σύμφωνα με το άρθρο 4 παράγραφος 1 και το άρθρο 5 παράγραφος 4 του κανονισμού (ΕΚ) αριθ. 384/96, και το άρθρο 9 παράγραφος 1 και το άρθρο 10 παράγραφος 8 του κανονισμού (ΕΚ) αριθ. 2026/97.

(3) Οι εν λόγω καταγγελίες περιείχαν αποδεικτικά εκ πρώτης όψεως στοιχεία ως προς την ύπαρξη ντάμπινγκ και επιδοτήσεων και την εξ αυτών προκαλούμενη σημαντική ζημία, τα οποία κρίθηκαν επαρκή για να δικαιολογήσουν την έναρξη διαδικασίας αντιντάμπινγκ και διαδικασίας αντεπιδοτήσεων.

(4) Κατόπιν διαβουλεύσεων, η Επιτροπή ανήγγειλε, με δύο χωριστές ανακοινώσεις που δημοσιεύτηκαν στις 21 Αυγούστου 1998 στην Επίσημη Εφημερίδα των Ευρωπαϊκών Κοινοτήτων(4), την έναρξη διαδικασιών αντιντάμπινγκ και αντεπιδοτήσεων όσον αφορά τις εισαγωγές στην Κοινότητα πολυεστερικών ελαστικοποιημένων νημάτων από συνεχείς ίνες και ελαστικοποιημένων νημάτων από πολυεστέρες, καταγωγής Ινδίας και Δημοκρατίας της Κορέας, που μπορούν να υπαχθούν επί του παρόντος στον κωδικό ΣΟ 5402 33 00.

(5) Η Επιτροπή ενημέρωσε επισήμως τους παραγωγούς-εξαγωγείς, τους εισαγωγείς, τους ανάντη προμηθευτές πρώτων υλών, τους γνωστούς ως ενδιαφερόμενους κατάντη βιομηχανικούς χρήστες πολυεστερικών ελαστικοποιημένων νημάτων από συνεχείς ίνες, τους αντιπροσώπους των χωρών εξαγωγής και τους καταγγέλλοντες κοινοτικούς παραγωγούς. Επιπλέον, παρέσχε την ευκαιρία στα ενδιαφερόμενα μέρη να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που είχε καθοριστεί στις ανακοινώσεις για την έναρξη της διαδικασίας.

Β. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΩΝ ΔΙΑΔΙΚΑΣΙΩΝ

(6) Με επιστολή της 28ης Απριλίου 1999 προς την Επιτροπή, η CIRFS ανακάλεσε επισήμως τις καταγγελίες αντιντάμπινγκ και αντεπιδοτήσεων που είχε υποβάλει όσον αφορά τις εισαγωγές πολυεστερικών ελαστικοποιημένων νημάτων από συνεχείς ίνες καταγωγής Ινδίας και Δημοκρατίας της Κορέας.

(7) Σύμφωνα με το άρθρο 9 παράγραφος 1 του κανονισμού (ΕΚ) αριθ. 384/96 και το άρθρο 14 παράγραφος 1 του κανονισμού (ΕΚ) αριθ. 2026/97, σε περίπτωση ανάκλησης της καταγγελίας από τον καταγγέλλοντα, η διαδικασία είναι δυνατό να περατούται, εκτός αν κρίνεται ότι η περάτωσή της δεν θα ήταν προς το συμφέρον της Κοινότητας.

(8) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως τυχόν στοιχεία σύμφωνα με τα οποία η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους παρεσχέθη η ευκαιρία να διατυπώσουν τις παρατηρήσεις τους. Η Επιτροπή δεν έλαβε παρατηρήσεις σύμφωνα με τις οποίες η περάτωση αυτή δεν θα ήταν προς το συμφέρον της Κοινότητας.

(9) Επομένως, η Επιτροπή συνάγει το συμπέρασμα ότι είναι σκόπιμο να περατωθούν, χωρίς να επιβληθούν μέτρα, οι διαδικασίες αντιντάμπινγκ και αντεπιδοτήσεων όσον αφορά τις εισαγωγές στην Κοινότητα πολυεστερικών ελαστικοποιημένων νημάτων από συνεχείς ίνες και ελαστικοποιημένων νημάτων από πολυεστέρες, καταγωγής Ινδίας και Δημοκρατίας της Κορέας,

ΑΠΟΦΑΣΙΖΕΙ:

Άρθρο μόνο

Περατούνται οι διαδικασίες αντιντάμπινγκ και αντεπιδοτήσεων όσον αφορά τις εισαγωγές στην Κοινότητα πολυεστερικών ελαστικοποιημένων νημάτων από συνεχείς ίνες και ελαστικοποιημένων νημάτων από πολυεστέρες, καταγωγής Ινδίας και Δημοκρατίας της Κορέας, που είναι δυνατό να υπαχθούν προς το παρόν στον κωδικό ΣΟ 5402 33 00.

Βρυξέλλες, 14 Ιουνίου 1999.

Για την Επιτροπή

Leon BRITTAN

Αντιπρόεδρος

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 288 της 21.10.1997, σ. 1.

(4) ΕΕ C 264 της 21.8.1998, σ. 2 και 5.